Published: Sunnudagin, 16 apríl 2017 11: 34 Fingu oyrini í maskinuna Úrslitið í gjár var onki at rópa hurrá fyri og skjótari tað er gloymt jú betur. Hóast optimisman var í hásætið undan dystinum í dag, so skuldi dysturin vísa seg at verða ein sera ringt upplivilsi hjá okkara monnum. Í Runavík fyri eini viku síðani kláraðu vit, hóast ein mann í undirtal, at hála eina stigið heim, so nú varð hildið at vit áttu at klára enn betur í heimadysti ímóti KÍ í dag. So bleiv ikki. KÍ legði seg á odda, tíðliga í dystinum. Vit javnaðu eitt sindur seinni, men so øktu klaksvíksingar til bæði 1-2 og 1-3. Eftir tvey skot á stongina, harav tað eina fór stong inn, kláraðu vit tó at hála eitt aftur til 2-3 og eina løtu sá tað reiðiliga út sum um vit vóru komnir inn í aftur dystin og at, í minsta lagið eina stigið stóð til at bjarga. At enda rapaðu málini tó stútt inn og endaliga úrslitið gjørdist 2-6 til útiliðið. Ein dyggur smeitur, tí okkara menn vóru annars uppsettir at vísa heima teimum áskoðarunum, ið høvdu lagt leiðina inn í Dal, at vit vilja blanda okkum í oddinum og flyta upp í ár. Annað skinn um bak Um vit skulu gera okkum nakrar sum helst vónir um at flyta upp í ár, so skal meira og betri til enn vit sóu í gjár. Her var ov lítið skil á og tað var til tíðir ringt at síggja hvat vit í grundini spældu uppá. Hvat ið loysnin er, mugu venjararnir taka upp og royna at beina liðið á røttu kós. Týdningarmest er at eftirmeta hvat tað var sum gekk galið í gjár, rætta uppá tað og so annars gloyma úrslitið, tí tað fáa vit ikki brúkt til nakað. Eitt er so vist og tað er at broyting skal til. Enn eru nógvir dystir eftir, men vit mugu ikki bara halda at uppflyting í 2. deild er garantera tí vit møta 2. og 3. bestu liðunum hjá hinum feløgunum. Har er dysturin í dag ein beiskur lærupengi, sum vit skulu taka til eftirtektar. Úrslitið kann gloymast, men lærupengan skulu vit minnast.